Mijiet imlew il-knisja tal-Madonna tal-Karmnu fil-Belt Valletta biex jagħtu l-aħħar tislima lil Lisa Maria Zahra, it-tfajla ta' 15-il sena li nstabet taħt l-irdum ta' Ħad-Dingli f'Jum San Ġużepp. L-omelija saret minn Fr Jesmond Grech, għalliem ta' Lisa, li b'vuċi miksura, skuża ruħu għall-fatt li kellu jaqra r-riflessjoni minħabba li "l-mument ta' sofferenza fejn l-emozzjonijiet qegħdin fl-ogħla livelli" ma ppermettiex mod ieħor. Qal kif qatt m'għaddhielu minn moħħu li jista' jmiss lilu li jagħmel din it-tislima lil waħda mill-istudenti tiegħu. Iddeskriva lil Lisa Maria bħala studenta li offrietlu sfidi bla tarf għax kienet tistaqsi fid-dettall. 'Lisa kellha intelliġenza superjuri, u din ghamlitha bħala tifla partikolari', żied jgħid. Fr Jesmond spjega kif ħafna minn dawk preżenti kienu miblugħin minn ħafna mistoqsijiet u li "kieku qiegħda hawn, Lisa kienet tagħmilhom hi stess." "Dak li qed ngħixu llum, huwa l-ħerba li tħalli warajha t-tbatija umana, tbatija traġika li ma taf tagħmel xejn ħlief tnissel rabja u dwejjaq minħabba l-fatt li ma nistgħu nagħmlu xejn, iżda "l-bniedem ġie maħluq biex iħares 'il fuq u 'l quddiem lejn l-eternità." Esprima wkoll ir-responsabiltà li qed iħoss u talab liż-żgħażagħ biex jiġġieldu dak li jneħħilhom il-kapaċità li jħarsu 'l fuq u 'l quddiem mingħajr ma jħallu l-ħażen jiddomina. Fil-jiem li għaddew, sħabha nġabru jitolbu flimkien u tefgħu bżieżeq ikkuluriti li telgħu 'l fuq sakemm sparixxew. Il-familja Zahra f'dawn il-jiem fakkret ukoll it-13-il anniversarju mill-mewt ta' omm Lisa Maria. #td_uid_4_5ee4e5d001e2a .td-doubleSlider-2 .td-item1{background:url(https://cdn.newsbook.com.mt/wp-content/uploads/2018/05/knisja1.139601544207-80x60.jpg) 0 0 no-repeat} 1 minn 1